ஆக இந்தித் திணிப்பை வலுவாக எதிர்த்து நின்று தடுத்த பெருமை திராவிட முன்னேற்றக் கழகத்திற்கு முழுமையாகக் கிடைத்தது. இந்தச் சூழலில் 1967ஆம் ஆண்டு பொதுத்தேர்தல் வந்ததும், அதில் தி.மு.க. 138 இடங்களில் வென்று, மார்ச் 6ஆம் தேதி பேரறிஞர் அண்ணா தமிழகத்தின் முதல் அமைச்சராகப் பொறுப்பேற்றார். இந்தத் தேர்தலில் மூன்றாவது முறையாக சட்டமன்றத்தில் அடியெடுத்த வைத்த கலைஞர், கட்சியில் பொருளாளராகப் பதவி உயர்வைப் பெற்றதோடு, பொதுப்பணித்துறை அமைச்சராகவும் பொறுப்பேற்றார். இந்தத் தேர்தலில்தான் பரங்கிமலைத் தொகுதியில் போட்டியிட்டு சட்டமன்றத்திற்குள் முதன்முறையாக நுழைந்தார் எம்.ஜி.ஆர்.